Inger Støjberg (V), 2011-05-19:
Forslagsstillerne vil med forslaget sikre, at personer med hyppige jobskifter eller løs tilknytning til arbejdsmarkedet bevarer deres pensionsopsparing, så den ikke ved overgangen til hvilende medlemskab tvangsudbetales fratrukket 60 pct. skat eller spises op af administrative omkostninger.
Det foreslås derfor, at regeringen skal gøre det muligt at samle mindre, inaktive pensionsopsparinger hos ATP.
For den enkelte person er det naturligvis vigtigt at sikre, at pensionsindbetalinger rent faktisk går til at sikre forsørgelsen i alderdommen.
For samfundet er det ligeledes vigtigt at sikre, at pensionsindbetalingerne i videst muligt omfang går til den reelle forsørgelse, idet alternativet er et øget pres på de offentlige ydelser.
Regeringen er derfor enig i, at det vil være hensigtsmæssigt at undgå de eventuelle tab, der er forbundet med, at små pensionsdepoter langsomt bliver mindre og mindre værd.
Det fremsatte beslutningsforslag er ganske konkret og rejser også rigtig mange spørgsmål.
Det første er, at det ikke synes helt klart, om der er et reelt problem, som kræver lovgivning.
Vores arbejdsmarkedspensionssystem er som bekendt lavet af arbejdsmarkedets parter, og det er en uskreven regel, at Folketinget bør være tilbageholdende med lovgivning på dette område.
Arbejdsmarkedets parter har været opmærksomme på, at der kan opstå uhensigtsmæssige situationer i forbindelse med jobskifte og lignende.
Derfor har de udformet den såkaldte jobskifteaftale, efter hvilken man kan samle sine pensioner, når man skifter job.
Dette kræver dog, at pensionskunden er opmærksom på at anmode om denne samling af pensionsrettighederne.
I forhold til det fremsatte beslutningsforslag bør man fortsat respektere arbejdsmarkedets parters rolle, hvorfor man bør drøfte eventuelle initiativer med parterne, inden man foretager sig yderligere.
Eksempelvis fremgår det ikke, hvad der forstås ved ordet inaktiv, ligesom det ikke fremgår klart, hvorledes man er kommet frem til en grænse på netop 25.000 kr.
Ligeledes kan det ikke uden videre pålægges ATP at tage imod pensionsopsparinger som dem her, idet ATP-loven indeholder en række krav til, hvad ATP kan påtage sig af opgaver.
Først og fremmest kan ATP alene påtage sig opgaver, der er til fordel for medlemmerne af ATP.
Herudover vil en overførsel af arbejdsmarkedspensionen til ATP-ordningen typisk medføre, at den enkelte pensionskunde mister en række rettigheder.
Eksempelvis vil diverse forsikringsydelser m.v. ophøre ved overførsel til ATP.
Herudover er der også en række andre forhold af skattemæssig, forsikringsretlig og aftaleretlig karakter, som vil skulle afklares, før det kan konkluderes, hvorvidt en mulig overførsel til ATP overhovedet er til den enkeltes fordel. Da forslaget ikke synes at tage hensyn til alle disse udfordringer, kan regeringen ikke støtte beslutningsforslaget, men som jeg indledte med at sige, er det i alles interesse, at alle pensionsindbetalinger i videst muligt omfang går til forsørgelse i pensionisttilværelsen.
Jeg vil derfor bruge den her anledning til at give Folketinget et tilsagn om, at regeringen sammen med bl.a. arbejdsmarkedets parter vil udarbejde en nærmere analyse af, om der er et reelt problem, og i så fald vurdere, hvordan problemet kan løses, og selvfølgelig også se på, hvor stort et problem vi har med at gøre.
Resultatet af de her analyser vil blive fremlagt for Folketinget sammen med eventuelle løsningsforslag i løbet af den næste samling.